laion/Wikipedia-Exotic huggingface dataset:
דורבניים

דוֹרבָּניים (שם מדעי: Hystricidae; המכונים גם דורבני העולם הישן להבדיל בינם לסמרניים מיבשת אמריקה), היא משפחה בסדרת המכרסמים ותת-סדרה דמויי קביה במחלקת היונקים. תפוצת הדורבניים היא ברובה באסיה כששלושה מינים חיים באפריקה והמין דורבן מצויץ נצפה גם בדרום אירופה. אלו המכרסמים הגדולים ביותר בעולם הישן ובין המכרסמים הגדולים ביותר כיום. המאפיין העיקרי של בני משפחה זו הוא רעמת קוצים או דורבנות סביב גופם (ומכאן שמם) המשמשת להתגוננות מטורפים. הדורבניים הם מכרסמים כבדי גוף, גדולים ואטיים. מקור שמם, מהקוצים הארוכים והחלולים שבגבם, המשמשים להם כהגנה מפני טורפים. הדורבנים הגדולים ביותר מגיעים למשקל 25 ק"ג, שאר המינים במשקל 1–4 ק"ג בקירוב. הראשים גדולים ושטוחים, האוזניים והעיניים קטנות. גודל הזנב משתנה בגודלו ממין למין. הגפיים הקדמיות והאחוריות קצרות וגסות בצורתן. בכפות הרגל הקדמיות חמש אצבעות, אולם האגודל קטן ומנוון. בכפות הרגל האחוריות חמש אצבעות מתפקדות. טפרי הרגל קצרים. בהליכתם, שמים הדורבניים את מרבית משקלם על עקב הרגל. מראה הפרווה משתנה ממין למין, אך לכולם קוצים מסוג כלשהו: לסוג דורבן ארוך זנב יש קוצים קצרים ולא מפותחים ביותר למטרות הגנה. בסוג דורבן מצויץ, הקוצים חלולים ומגיעים לאורך של 20 ס"מ. הם מסומנים בטבעות שחורות-לבנות וחיבורם לגוף רופף. בעת סכנה מרעיד הדורבן את גופו וכך מרתיע את האויב. כמוצא אחרון, ייצמד לגוף האויב עד שהקוץ יינעץ בגופו וישתחרר מגב הדורבן. בניגוד לאגדה הרווחת, הדורבן אינו מסוגל "לירות" את קוציו לעבר האויב. הדורבניים מאופיינים גם בפרוות שער ארוכה וזקופה (כמין קוצים לא מפותחים) המופיעה על הצוואר ועל הראש, ויוצרת מעין ציצית. הדורבניים שוכני קרקע, ואינם מטפסים על עצים, כמשפחות אחרות בתת-סדרת דמויי דורבן. חופרים במיומנות את מחילותיהם, או מרחיבים מחילות נטושות של בעלי חיים אחרים. התזונה מורכבת מסוגי צמחייה מרובים, אך גם מפגרים (מקור לסידן). מסביב למאורתם יימצאו באופן תדיר עצמות מכורסמות. נמצאו מאובנים של המשפחה המתוארכים לתקופת המיוקן. במשפחה אחד-עשר מינים המחולקים לשלושה סוגים בשתי תתי-משפחות: סוג Miohystrix – נכחד סוג Xenohystrix – נכחד סוג Sivacanthion – נכחד תת-משפחה דורבנים (Hystricinae) סוג דורבן ( Hystrix) דורבן מצוי (Hystrix indica) דורבן הכף (Hystrix africaeaustralis) דורבן מלאי (Hystrix brachyura) דורבן ג'אווה (Hystrix javanica) דורבן מצויץ (Hystrix cristata) דורבן עב-קוצים (Hystrix crassispinis) דורבן פיליפיני (Hystrix pumila) דורבן סומטרי (Hystrix sumatrae) תת-משפחה Atherurinae סוג דורבן עב-זנב (Atherurus) דורבן עב-זנב אסייתי (Atherurus macrourus) דורבן עב-זנב אפריקני (Atherurus africanus) סוג ומין יחיד דורבן ארוך-זנב (Trichys fasciculata) מדיה וקבצים בנושא דורבניים בוויקישיתוף דורבניים, באתר ITIS (באנגלית) דורבניים, באתר NCBI (באנגלית) דורבניים, באתר האנציקלופדיה של החיים (באנגלית) דורבניים, באתר GBIF (באנגלית) מילון בעלי חיים: נכר (תשל"ב), 1972, באתר האקדמיה ללשון העברית
דרור פקץ'

דרור פקץ' (נולד ב-15 במאי 1981) הוא רוכב אופניים ישראלי לשעבר אשר התמחה באופני שטח. הוא רוכב אופני ההרים הישראלי הראשון, שהתקבל לקבוצה מקצוענית מהדרג הראשון. כמו כן, שימש מאמן נבחרת ישראל באופני הרים, וכיום משמש כמאמן, פרשן מרוצי אופניים בערוץ הספורט ובעיקר כספורט דיירקטור של הקבוצה המקצוענית הישראלית מהדרג הראשון בעולם באופני כביש "ישראל סטארט-אפ ניישן". פקץ' נולד בגבעתיים ומתגורר בכפר אז"ר. זכה באליפויות ישראל לנוער באופני הרים וכביש, סגנות אליפויות ישראל לבוגרים ומעל שישים ניצחונות משנת 1996 ועד היום. פקץ' זכה בעשרה פודיומים בתחרויות בינלאומיות בחו"ל ביניהם שלוש במקום הראשון ובשנת 2005 נבחר לרוכב החודש במדינות בנלוקס. לקבוצתו המקצוענית "סובארו-טרק" הצטרף לאחר שהיה לישראלי הראשון שסיים מרוץ בסבב הגביע העולמי במרץ 2006. בעונת 2007 הוא דורג במקום ה-53 בעולם, דירוג שיא לרוכב אופניים ישראלי עד אז והשני הגבוה ביותר עד היום. את ישראל ייצג פקץ' ב-4 אליפויות עולם וב-8 אליפויות אירופה. כמו כן, השתתף במעל ל-30 מרוצים בסבבי הגביע העולמי. בנוסף, בשנת 2020 סיים את לימודיו בתואר חינוך ומדעי החברה עם הכשרה בספורט בקריה האקדמית אונו בהצטיינות. דרור פקץ', באתר Cycling Archives אורי טל שיר, דרור פקץ', המפדל מכפר אז"ר, באתר הארץ, 7 ביולי 2010 אייבי גילת‏, "ברוב הקבוצות הרוכבים ממדינות שונות ולא מבקרים אותם על כך", באתר וואלה, 7 במרץ 2021
ענף (פילוגנטיקה)

בביולוגיה סיסטמטית, ענף או קלייד (מאנגלית: clade) היא קבוצה טקסונומית ופילוגנטית בלתי רשמית, הכוללת אורגניזם מסוים ואת כל צאצאיו, כלומר ענף שלם בעץ הפילוגנטי. המונח נטבע ב-1958 על ידי הביולוג האנגלי ג'וליאן האקסלי (Huxley). הקלדיסטיקה (בעברית: "עינוף" או "מיון לענפים"), שהיא הגישה הממיינת את האורגניזמים השונים לענפים, מכירה רק בענף (קלייד) כיחידה טקסונומית אפשרית. הטקסון ומיונים אחרים נתפשים כלא שלמים ולא מוגדרים היטב, שכן הם כוללים סיווג על פי מאפיינים של האורגניזמים, שיכולים להיות זהים גם בענפים אבולוציוניים שונים, כלומר גם אם אין אב קדמון משותף. הרעיון ש"קבוצה טבעית" זו של אורגניזמים תקובץ יחדיו ותקבל שם טקסונומי הוא בעל חשיבות מרכזית בסיווג הביולוגי. כיום מתרחש מעבר הדרגתי מטקסונומיה לינאית לטקסונומיה קלדיסטית, אך שיטת מיון עולם הטבע של לינאוס עדיין נמצאת בשימוש נרחב ומופיעה בספרים רבים. קלדיסטיקה עץ פילוגנטי מיון עולם הטבע John S. Wilkins, "Evolving Thoughts: Clade" DM Hillis, D Zwickl & R Gutell. "עץ החיים" (באנגלית). קליידוגרמה המציגה כ-3000 מינים. "סיסטמטיקה פילוגנטית, כיצד לקרוא עץ פילוגנטי" (באנגלית), מוזיאון הפלאונטולוגיה של אוניברסיטת קליפורניה בברקלי ערך זה הוא קצרמר בנושא ביולוגיה. אתם מוזמנים לתרום לוויקיפדיה ולהרחיב אותו.
התערבות (ייעוץ)

בתחום הייעוץ הפסיכולוגי, התערבות היא ניסיון של אדם או מספר אנשים (קרובי משפחה וחברים או אנשי מקצוע) לעזור לאדם המצוי במצוקה או במשבר, לקבל תמיכה ועזרה מקצועית כדי לשנות ולשפר את מצבו. המונח התערבות משמש גם לתיאור הפעולה והשיטה הטיפולית הספציפית בה מטופל האדם במסגרת הטיפול. המונח התערבות משמש לתיאור פעולות תמיכה באנשים הנקלעים לקשיים אישיים שונים, בהן התמכרויות מסוגים שונים, טראומה נפשית ועוד. ההתערבות עשויה להיות ישירה, כלומר כוללת פגישות של האדם עם הגורם המטפל (פסיכולוג, עובד סוציאלי וכו'), בהן הוא מתעמת עם קשייו; ההתערבות יכולה להיות גם עקיפה, כלומר כוללת ייעוץ למשפחתו של האדם על דרכי תמיכה מומלצות שיסייעו לו להתמודד עם קשייו. השימוש במונח התערבות בהקשר לסיוע במצבי התמכרויות, החל בשנות ה-60 על ידי ד"ר ורנון ג'ונסון, כומר אפיסקופלי שפיתח מודל התערבות במצבי אלכוהוליזם לאחר שנגמל בעצמו מההתמכרות. המודל שפיתח כולל הצטרפות לקבוצות תמיכה לאלכוהוליסטים שהקים בכנסייתו, וכן מעורבות ותמיכה של כל בני משפחתו של המכור, עם עדיפות להתערבות מוקדמת ככל האפשר, בטרם נוצרת פגיעה חמורה בחיי המכור. המודל נלמד ויושם במספר מוסדות, אך ספג ביקורת בשל אופיו הטוטאלי מדי. גישות התערבות דומות שנפוצות כיום בתחום ההתמכרויות, נוקטות בגישה מכבדת אל האדם המכור, ומדגישות גם הן את המעורבות והשינוי שצריכה כל המשפחה לעבור כדי לסייע לאדם להתגבר על ההתמכרות. לעיתים קרובות האדם המכור לא מסכים עם רעיונות ההתערבות ולא מוכן לשתף פעולה, ואז חלק מהשיטות נוקטות בשיטה של הפתעה ועימות של בני המשפחה עם האדם על התמכרותו. תחילה פונים בני המשפחה ליועץ מומחה בתחום שמנחה אותם לגבי הדרכים המתאימות לביצוע ההתערבות, האופן בו כדאי לנהל את השיחה עם האדם המכור, ואמצעי התמיכה לצד הסנקציות שיוטלו עליו מצד בני המשפחה אם לא ישתף פעולה עם הטיפול. אחת הביקורות על הגישה היא שעימות כזה של המשפחה עם האדם המכור הוא בעל מאפיינים של הונאה עבורו, הוא עלול לחוש מותקף, והדבר עשוי להביא להתבצרותו במנגנוני הגנה ראשוניים כגון הכחשה חזקה, שיפגעו בתהליך הטיפולי. בנוסף נטען כי לא כל משפחה מסוגלת לבצע התערבות מתאימה, ולעיתים יש צורך להיעזר במנגונים אחרים לפתרון הבעיה, בהם התערבות רפואית או משפטית. מחקרים שבדקו את יעילות השיטה המקורית של ג'ונסון העלו תוצאות מעורבות: בהשוואה לשיטות אחרות, יותר מכורים שקיבלו התערבות זו נכנסו לתוכנית טיפולית לגמילה; מצד שני, יחסית לשיטות אחרות, יותר מכורים שנכנסו לגמילה נשרו במהלך התהליך הטיפולי, ובהמשך חזרו להתמכרותם. התערבות במצבי התמכרות - דפי מידע למשפחות, באתר recovery connection (באנגלית) Robert Kenneth White, Deborah George Wright (1998), Addiction intervention: strategies to motivate treatment-seeking behavior (גרסה אלקטרונית של חלקים מהספר בגוגל ספרים) The Johnson Intervention and relapse during outpatient treatment ערך זה הוא קצרמר בנושא פסיכולוגיה. אתם מוזמנים לתרום לוויקיפדיה ולהרחיב אותו.
שלמה שהם

שלמה שהם (נולד ב-1949) הוא שופט בדימוס, שימש כיושב ראש ועדת שחרורים וכסגן הממונה הארצי על ועדות השחרורים, שימש כנציב הדורות הבאים היחיד, בשנים 2002–2006. סגן נשיא עולמי ל-NIFG ארגון העל של הנציבויות למען הדורות הבאים. מכהן כראש תוכנית SGLA, התוכנית להכשרת מנהיגי העתיד וחבר דירקטוריון ב-World Intellectual Forum. נולד בחיפה, ולמד משפטים באוניברסיטת בר-אילן. היה בעל משרד עורכי דין בתל אביב, ובשנת 1983 מונה כשופט בית משפט השלום באשדוד. בשנת 1995 פרש מתפקידו השיפוטי ומונה כיועץ משפטי לוועדת חוקה, חוק ומשפט של הכנסת. בשנת 2001 נבחר על ידי ועדה ציבורית לכהן כנציב הדורות הבאים בכנסת. הוא כיהן בתפקיד בשנים 2002–2006, ולאחריו לא מונה נציב במקומו. שימש כמרצה למשפטים באוניברסיטאות בר-אילן, האוניברסיטה העברית בירושלים ואוניברסיטת תל אביב. שימש כעמית כבוד קרן ברטלסמן בגרמניה. לימד מנהיגות חינוכית מוכוונת עתיד במכללות לחינוך, וכיום מלמד במכללת אוהלו שבקצרין. מחבר הספר "Future Intelligence" העוסק בחשיבת עתיד וביצירת עתיד רצוי. מעביר סדנאות וקורסים ברחבי העולם ובישראל כמנחה בקורסי הכשרה למנטורים, להכשרת מנחים למדיטציה דינמית. יוצר מדיטציית "ניגון" - נפש גוף ונשמה. בשנת 2010 הוענק לו פרס "מקדם העתיד" במסגרת הכינוס השנתי הראשון למדעי חקר העתיד, שנערך באוניברסיטת בר-אילן. מדיה וקבצים בנושא שלמה שהם בוויקישיתוף צבי זרחיה, מדוע בוטלה נציבות הדורות הבאים ומה זה אומר על עתידה של המדינה?, באתר TheMarker‏, 1 בדצמבר 2010 הספר "אינטליגנציית העתיד" מאת שלמה שהם -אמזון דף פייסבוק "אינטליגנציית העתיד" מאת שלמה שהם שלמה שהם, ברשת החברתית פייסבוק שלמה שהם, ברשת החברתית אקס (טוויטר) שלמה שהם, ברשת החברתית LinkedIn ערך זה הוא קצרמר בנושא ישראלים. אתם מוזמנים לתרום לוויקיפדיה ולהרחיב אותו.
התערבות

האם התכוונתם ל... מדעי החברה התערבות (ייעוץ) – בתחום הייעוץ, התערבות היא ניסיון לעזור לאדם המצוי במצוקה או במשבר, לקבל תמיכה ועזרה מקצועית. התערבות טיפולית – בטיפול פסיכולוגי היא השימוש של מטפל בכלים טיפוליים שנועדו לסייע למטופל. טכניקות התערבות בטיפול בתנועה – מכלול שיטות של התערבות טיפולית מתחום הטיפול בתנועה. אינדוקטרינציה – הנחלת ידע בתחום מסוים בצורה שאינה מדעית. אחר הימור – פעולה המערבת סיכון כסף או רכוש על חיזוי תוצאה. ההתערבות (סיפור) – סיפור מאת אנטון צ'כוב.
בוריס קולקר

בוריס גריגורוביץ' קוֹלְקֶר (ברוסית: Борис Григорьевич Колкер; ‏נולד ב־15 ביולי 1939) הוא מורה לשפות, מתורגמן, ובלשן לשפות עזר (interlinguistics), אמריקאי ילידי מולדובה. מחברם של שלושה ספרי לימוד פופולריים לאספרנטו. קולקר נולד בטירספול, מולדובה הסובייטית. בשנת 1993 היגר לארצות הברית ונכון לשנת 2010 התגורר בקליבלנד. הוריו הגיעו מהעיירה בַּאלטָה, במחוז אודסה באוקראינה. אבות אבותיו, מקורם מהעיירה קולקי בצפון־מערב אוקראינה. רבים מקרובי משפחתו מתגוררים בישראל. בוריס קולקר למד את השפה הבינלאומית אספרנטו ב־1957. הוא דוקטור לבלשנות, עם דיסרטציה בנושא בלשנות האספרנטו. מחבר של שלושה ספרי לימוד לאספרנטו, מאמרים על שפות עזר וסקירות ספרים. הודות לפופולריות של ספרו Vojaĝo en Esperanto-lando ("מסע בארץ האספרנטו"), שהוא גם קורס לשיפור הידע באספרנטו וגם מדריך לתרבות האספרנטו, רבים מכנים אותו "מורה הדרך לארץ האספרנטו".[דרוש מקור] חבר האקדמיה לאספרנטו. חבר כבוד של UEA (אגודת האספרנטו העולמית). עורך-משנה של כתב העת הבינלאומי "Monato". במשך שני עשורים ניהל ברוסיה קורס המוני בהתכתבות, שבמסגרתו קיבלו תעודת גמר כ־900 משתתפים. לימד אספרנטו באוניברסיטאות סן פרנסיסקו והרטפורד בארצות הברית. כיום מנהל קורס בינלאומי להשבחת הידע באספרנטו באינטרנט. בתקופות שונות, בברית המועצות וברוסיה, היה בין המייסדים והמנהיגים של ארגונים כלל־ארציים של אספרנטיסטים. בוריס קולקר הרצה ונאם ברבים מהכינוסים הכלל־עולמיים של אספרנטו (החל מהכינוס ה־48 בסופיה בשנת 1963 עד לכינוס ה־92 ביוקוהאמה ב־2007), וניהל את נושא הכינוס הכלל־עולמי בתל אביב ב־2000. פרסם מאמרים בכתב העת של אגודת האספרנטו הישראלית "ישראלה אספרנטיסטו", שהוא מנוי עליו לכל חייו. Вклад русского языка в формирование и развитие эсперанто ("חלקה של השפה הרוסית ביצירתה ובהתפתחותה של אספרנטו"). עבודת דוקטורט. מוסקבה, האקדמיה למדעים של ברית המועצות. 1985. Международный язык эсперанто. Полный учебник. (השפה הבינלאומית אספרנטו. ספר לימוד מקיף) Учебник языка эсперанто. Основной курс. (ספר לימוד לשפת אספרנטו. קורס בסיסי) Эсперанто за 16 дней. Экспресс-курс. (אספרנטו ב-16 יום. קורס מזורז) Vojaĝo en Esperanto-lando. קורס להשבחת הידע באספרנטו ומדריך לתרבות האספרנטו מדיה וקבצים בנושא בוריס קולקר בוויקישיתוף בוריס קולקר, ברשת החברתית Goodreads
ג'אווה

ג'אווה (בשפת הג'אווה: ꦗꦮ; באינדונזית: Jawa), או יאווה, הוא אי באינדונזיה. זהו האי המאוכלס ביותר בעולם, ומהאזורים הצפופים ביותר על פני כדור הארץ. שטחו של האי 132,187 קמ"ר, ובשנת 2020 חיו בו כ-151 מיליון בני אדם. נתונים אלו משקפים צפיפות של כ-1,120 איש לקמ"ר. האי ג'אווה הוא האי ה-13 בשטחו בעולם והרביעי בשטחו בארכיפלג המלאי. בצפון-מערב האי נמצאת בירתה לשעבר של אינדונזיה, ג'קרטה. באי קיימים הרי געש, בחלקם פעילים, כמו הר קלוד, הר מראפי, הר ראונג והר ברומו הפאונה באי כוללת מיני בעלי חיים טרופיים, חלקם נדירים ואנדמיים, כגון: הבנטנג, חזיר ורוקוזי, איילון ג'אווני, אייל טימור, מונטיאק מצוי, קופים כמו גיבונים, לוטונג ג'אווה ולוריס איטי מקומי וכן עופות כמו הטווס הירוק, ארגוס גדול, קלאו קרנפי ועופות דורסים כמו עיט נצי של ג'אווה. מפורסם בין החיות הנדירות הוא קרנף ג'אווה שכמעט נכחד העולם וכיום מצויים ממנו בטבע פחות מ-50 פרטים. בעבר היה נפוץ גם טיגריס ג'אווה, אך הוא נכחד מהעולם. בשנת 1892 נמצאו באי שרידים של "אדם ג'אווה" מלפני 1.7 מיליוני שנים. באתר גונונג פדאנג נמצאו שרידים של פעילות אנושית מלפני כ-9500 שנים. לפי עדויות עתיקות מסין, כבר במאה הראשונה לפני הספירה באי הייתה קיימת ממלכה. סוחרים הודים הגיעו לאי במאה הרביעית לספירה. הסוחרים הביאו איתם לאי את ההינדואיזם ואת שיטת הקאסטות. במשך כ-1,000 שנים היו רוב תושבי האי הינדים. כאשר הגיע האסלאם לאזור, במאה ה-16, החליטה הקאסטה השלטת לברוח אל האי באלי ולהתיישב בו. התושבים שנשארו בג'אווה קיבלו עליהם את דת האסלאם. מהתקופה ההינדית נשארו באי העיר יוגיאקרטה שהייתה הבירה הקדומה של האי ומרכז תרבותי חשוב. ניתן לראות שרידים לתרבות ההינדית ברחבי העיר בדמות הצגות התיאטרון, המוזיקה המקומית (כלי הקשה, חלילי חזרן וכלי מיתר הנקראים "גמלאן"), ושרידים ארכאולוגיים עתיקים כמו הבורובודור, שהוא מעין אוסף של מקדשים וסטופות המוקפים באזור מיוער. בסוף מאי 2006 פקדה את האי רעידת אדמה בעוצמה 6.2 בסולם ריכטר. הרעידה גרמה למותם של יותר מ-5,000 בני אדם. ב-17 ביולי 2006 הכה בחופיו הדרומיים של האי צונאמי בגובה של כ-2 מטרים, בעקבות רעידת אדמה של 7.5 בסולם ריכטר, שהתרחשה בלב ים. באסון נהרגו בין 700 ל-1,000 בני אדם וכ-45,000 בני אדם איבדו את בתיהם. אייל טימור קרנף ג'אווה עיט נצי של ג'אווה דרך הדואר הגדולה ג'אווניסים מדיה וקבצים בנושא ג'אווה בוויקישיתוף ג'אווה, באתר אנציקלופדיה בריטניקה (באנגלית)
קארן הארופ

קארן מרגרט הארופ פטרסן (בדנית: Karen Margrethe Harup Petersen;‏ 20 בנובמבר 1924 – 19 ביולי 2009) הייתה שחיינית דנית. היא אלופה אולימפית בעלת 3 מדליות מאולימפיאדה אחת, 1 זהב ו-2 כסף (לונדון 1948), אלופת אירופה בעלת 3 מדליות זהב (מונטה קרלו 1947) ושיאנית עולם במשחה שליחות. הארופ, היא אחת משני האתלטים הדנים היחידים שזכו ב-3 מדליות באולימפיאדה אחת. הארופ נולדה בקופנהגן. היא התאמנה בהדרכתם של אינגבורג פול פטרסן ואלן לארסן. היא הייתה אחת השחייניות האירופאיות הטובות ביותר, לצידה של בת ארצה רנהילד ווגר. בגלל מלחמת העולם השנייה, נפגעו אימוניה והישגיה ושתי אולימפיאדות (1940 ו-1944) התבטלו ומנעו ממנה לזכות בתארים ומדליות אולימפיות. בשנת 1943 קבעה הארופ במשחה שליחות 4x100 יארד חופשי שיא עולם חדש של 4:05.7 דקות ובשנת 1947 במשחה שליחות 3x100 יארד מעורב שיא עולם חדש נוסף של 3:26.6 דקות. באליפות אירופה בשחייה שנערכה במונטה קרלו, מונקו בספטמבר 1947 זכתה הארופ ב-3 מדליות זהב, במשחה ל-100 מטר גב בתוצאה של 1:15.9 דקות, במשחה ל-400 מטר חופשי בתוצאה של 5:18.2 דקות ובמשחה שליחות 4x100 מטר חופשי בתוצאה של 4:32.3 דקות והייתה לשחיינית המצטיינת של האליפות כולה. באולימפיאדת לונדון (1948) זכתה הארופ ב-3 מדליות 1 זהב ו-2 כסף. מדליית זהב במשחה ל-100 מטר גב בשיא אולימפי חדש של 1:14.4 דקות, לפני סוזן צימרמן מארצות הברית (1:16.0 דקות) וג'ודי ג'וי דייוויס מאוסטרליה (1:16.7 דקות). מדליות כסף במשחה ל-400 מטר חופשי בתוצאה של 5:21.2 דקות, אחרי אן קרטיס מארצות הברית שקבעה שיא אולימפי חדש של 5:17.8 דקות, ולפני קתרין גיבסון מבריטניה (5:22.5 דקות) ובמשחה שליחות 4x100 מטר חופשי בתוצאה של 4:29.6 דקות, אחרי ארצות הברית שקבעה שיא אולימפי חדש של 4:29.2 דקות, ולפני הולנד (4:31.6 דקות). נוסף לכך, היא סיימה במקום רביעי במשחה ל-100 מטר חופשי בתוצאה של 1:08.1 דקות. המנצחת במשחה הייתה בת ארצה גרטה אנדרסן (1:06.3 דקות). לאחר המשחקים האוליפיים החלה הארופ בשנת 1949 ללמד ולאמן שחייה. בשנת 1975 זכתה הארופ להכלל בהיכל התהילה הבינלאומי של השחייה מדיה וקבצים בנושא קארן הארופ בוויקישיתוף קארן הארופ, באתר olympedia.org קארן הארופ(הקישור אינו פעיל), באתר Sports123 (באנגלית) קארן הארופ, באתר "Find a Grave" (באנגלית) KAREN HARUP (DEN) - 1975 Honor Swimmer, באתר International Swimming Hall of Fame
שחר גינוסר

שחר גינוסר (נולד ב-1962) הוא עיתונאי ב"ידיעות אחרונות". עוסק בכתיבת תחקירים בנושאים שונים, בעיקר כלכלה. פרסם תחקירים שהביאו לדיונים בכנסת ולהתערבות רשויות החוק. שחר גינוסר נולד בתל אביב ובשנים 1989-1992 ניהל את תיאטרון הקיבוץ ולאחר מכן הפיק לעיריית תל אביב פסטיבל תיאטרון.  לאחר מכן החל לסקר את תחום התרבות במקומוני רשת שוקן, ובשנת 1996 עבר לידיעות אחרונות לסקר נושאים כלכליים ופוליטיים. ב-2010 הוענק לו "אות אומ"ץ" בשל פרסומיו; בהם חשיפת פרשת הקבלן דוד אפל ואריאל שרון בקרקעות לוד, חשיפת בכירי הבנקאים שתיאמו עמלות עם מתחריהם ופרסום שיטת הבונוסים הכספיים שמחולקים לפקידי מס הכנסה בגין אי אישור דוחות נישומים. בנימוקי השופטים צוין ש"תקצר היריעה מלפרט את כל נושאי התחקירים בהם עסק במהלך השנים. תחקיריו הרבים, בדגש על אלה שעסקו ביחסי שלטון ממסד אזרח, זכו לא אחת לתהודה ציבורית רבה וחלקם גם הביאו לשינוי המצב הקיים". זכה באות אביר איכות השלטון 2017 בקטגוריית תקשורת מטעם התנועה לאיכות השלטון. בחודש יולי 2023 נפצע קשה בפניו ממכת"זית במהלך הפגנה בנתיבי אילון בתל אביב. אות אומ"ץ 2010 לשחר גינוסר באתר תנועת אומ"ץ רן תלמוד, ראיון עם שחר גינוסר, עמ' 6-7, באתר "כוון חדש" אבירי איכות השלטון לשנת 2017, באתר התנועה לאיכות השלטון עיתונאי מוכר נפצע קשה בפניו ממכת"זית: 16 פצועים במחאה בת"א, באתר אייס, 6 ביולי 2023 ערך זה הוא קצרמר בנושא אישים. אתם מוזמנים לתרום לוויקיפדיה ולהרחיב אותו.
גרטה אנדרסן

גרטה אנדרסן (בדנית: Greta Andersen;‏ 1 במאי 1927 – 6 בפברואר 2023) הייתה שחיינית דנית, אלופה אולימפית (לונדון 1948) במשחה היוקרתי ל-100 מטר חופשי, אלופת אירופה (מונטה קרלו 1947 ווינה 1950) ושיאנית עולם. אנדרסן נולדה בקופנהגן. אביה קארל זכה במדליית כסף באולימפיאדת אתונה (1906) (אולימפיאדה לא רשמית) בהתעמלות. כילדה היא פחדה ממים ולמדה לשחות רק בגיל 15. באליפות אירופה שנערכה במונטה קרלו, מונקו בשנת 1947 זכתה אנדרסן במדליית זהב במשחה שליחות 4x100 מטר חופשי בתוצאה של 4:32.3 דקות ובמדליית ארד במשחה ל-100 מטר חופשי בתוצאה של 1:08.3 דקות. באולימפיאדת לונדון (1948) זכתה אנדרסן ב-2 מדליות 1 זהב ו-1 כסף. למרות היותה שחיינית למרחקים ארוכים היא זכתה במדליית זהב במשחה היוקרתי ל-100 מטר חופשי בתוצאה של 1:06.3 דקות, לפני אן קרטיס מארצות הברית (1:06.5 דקות) ומארי-לואיז לינסן-וסן מהולנד (1:07.6 דקות). מדליית כסף במשחה שליחות 4x100 מטר חופשי בתוצאה של 4:29.6 דקות, אחרי ארצות הברית שקבעה שיא אולימפי חדש של 4:29.2 דקות, ולפני הולנד (4:31.6 דקות). בשנת 1949 קבעה אנדרסן במשחה ל-100 יארד שיא עולם חדש, שיא זה החזיק מעמד עד שנת 1956. בשנת 1950 היגרה אנדרסן ללונג ביץ', קליפורניה. באליפות אירופה שנערכה בווינה, אוסטריה בשנת 1950 זכתה אנדרסן ב-3 מדליות, אחת מכל סוג. מדליית זהב, במשחה ל-400 מטר חופשי בתוצאה של 5:30.9 דקות, מדליית כסף, במשחה שליחות 4x100 מטר חופשי בתוצאה של 4:43.1 דקות ומדליית ארד, במשחה ל-100 מטר חופשי בתוצאה של 1:07.9 דקות. חודשיים לפני אולימפיאדת הלסינקי (1952) עברה אנדרסן ניתוח בברך, למרות זאת היא סיימה במקום רביעי במשחה שליחות 4x100 מטר חופשי 4:36.2 דקות, במקום שמיני במשחה ל-400 מטר חופשי בתוצאה של 5:27.0 דקות ובמקום 12 במשחה ל-100 מטר חופשי בתוצאה של 1:08.2 דקות. בשנת 1957 התחתנה אנדרסן עם ג'ון סוניצ'ן. אנדרסן קבעה שיאים בצליחת תעלת למאנש בשני הכיוונים, מצרפת לאנגליה ב-11 שעות ו-1 דקות ומאנגליה לצרפת ב-13 שעות ו-10 דקות. היא השחיינית הראשונה בעולם שצלחה את תעלת סנטה קטלינה בשני הכיוונים. אנדרסן קבעה שיאי עולם ב-10 מייל בימת סלטון שבקליפורניה (4 שעות ו-25 דקות), 25 מייל מסביב לאטלנטיק סיטי שבניו ג'רזי (10 שעות ו-17 דקות) ובשנת 1962 ב-50 מייל משיקגו לקנושה שבוויסקונסין. בשנת 1969 זכתה אנדרסן להיכלל בהיכל התהילה הבינלאומי של השחייה. מדיה וקבצים בנושא גרטה אנדרסן בוויקישיתוף גרטה אנדרסן, באתר הוועד האולימפי הבין-לאומי גרטה אנדרסן, באתר olympedia.org גרטה אנדרסן (אורכב 04.03.2016 בארכיון Wayback Machine), באתר Sports123 (באנגלית) בית הספר לשחייה של גרטה אנדרסן Greta Andersen (DEN) - 1969 Honor Swimmer, באתר International Swimming Hall of Fame
דינר כוויתי

דינר כוויתי (סמל: د.ك או KD, בערבית: دينار كويتي, קוד ISO 4217‏: KWD) הוא ההילך החוקי בכווית. בדינר כוויתי אחד 1,000 פילס. זהו המטבע בעל שער החליפין הגבוה ביותר בעולם ביחס ליחידת הבסיס בודדת, בדינר כוויתי אחד אפשר לקנות יותר יחידות מטבע מכל המטבעות הלאומיים בעולם. לפי פרסום העיתון הכלכלי פורבס מ01/08/2023 הדינר הכוויתי הוא המטבע החזק בעולם הדינר נכנס לראשונה לשימוש בשנת 1961 והחליף את רופי המפרץ הפרסי. בתחילה היה שער החליפין של הדינר שווה ללירה שטרלינג. בשנת 1990, במלחמת המפרץ, עם פלישת עיראק לכווית, החליף הדינר העיראקי את הדינר הכוויתי כהילך חוקי במדינה וכמות גדולה של שטרות דינר כוויתי נשדדו על ידי הפולשים העיראקים. לאחר שחרור כווית הושב הדינר הכוויתי להיות הילך חוקי במדינה וסדרת שטרות חדשים הוכנסה למחזור, תוך ביטול ערכם של השטרות הישנים. 1 פילס (לא מונפק עוד) 5 פילס 10 פילס 20 פילס 50 פילס 100 פילס לאורך תקופת השימוש בדינר הכוויתי יצאו חמש סדרות של שטרות, הראשונה יצאה מיד עם חקיקת חוק המטבע הכוויתי בשנת 1960. סדרה זו הייתה בשימוש בין התאריכים 1 באפריל 1961 עד 1 בפברואר 1982 והורכבה משטרות בערך נקוב של ¼, ½, 1, 5, ו-10 דינר. לאחר יסודו של הבנק המרכזי של כווית יצאה סדרה חדשה של שטרות בערך נקוב ¼, ½, ו-10 דינר, זאת החל מ-17 בנובמבר 1970. ב-20 באפריל 1971 יצאו שטרות חדשים בערכים 1 ו-5 דינר. אף סדרה זו הייתה בשימוש עד 1 בפברואר 1980. סדרת השטרות השלישית יצאה ב-20 בפברואר 1980, לאחר עלייתו לשלטון של ג'אבר אל-אחמד אל-ג'אבר א-סבאח בערך נקוב של ¼, ½, 1, 5, ו-10 דינר. שטר של 20 דינר יצא לראשונה ב-9 בפברואר 1986. בעקבות פלישת עיראק לכווית, ב-30 בספטמבר 1991, הוכרז כי סדרה זו אינה עוד בגדר הילך חוקי. עם שחרור כווית יצאה סדרת שטרות רביעית, ב-24 במרץ 1991, בסדרה זו שטרות בערך נקוב של בערך נקוב של ¼, ½, 1, 5, 10 ו-20 דינר. הסדרה החמישית של שטרות דינר כוויתי יצאה ב-3 באפריל 1994, ובה אמצעי בטיחות משוכללים אשר הפכו מאז לתקניים בשטרות רבים אחרים בעולם. ערכם הנקוב של שטרות אלה זהה לסדרה הרביעית. בין ה-18 במרץ 1975 ל-4 בינואר 2003 הוצמד ערכו של הדינר הכוויתי לסל מטבעות. החל מ-5 בינואר 2003 ועד 20 במאי 2007 הדינר הכוויתי הוצמד לדולר אמריקאי בשער חליפין של 1 דולר = 0.29963 דינר עם שוליים של ±3.5%.‏. החל מ-16 ביוני 2007 הדינר הכוויתי הוצמד שוב לסל מטבעות. הבנק המרכזי של כווית מדיה וקבצים בנושא דינר כוויתי בוויקישיתוף פרוט שטרי הכסף הכוויתיים באתר NUMISTA CIA World Factbook Editorial Style Guide 2020, World Bank Group, appendix D pp.134–139 פורבס/ עשרת המטבעות החזקים בעולם-2023 Exchange Rates, Central Bank of Kuwait Kuwait pegs dinar to basket of currencies, Forbes, 20/5/2007
גבריאל נרוטוביץ'

גבריאל נרוטוביץ' (בפולנית: Gabriel Narutowicz; ‏17 במרץ 1865 – 16 בדצמבר 1922) היה נשיאה הראשון של פולין בתקופת הרפובליקה השנייה. פרק זה לוקה בחסר. אנא תרמו לוויקיפדיה והשלימו אותו. נרוטוביץ' גדל במחוז וילנה-קובנה, והוריו הפטריוטיים הפולנים סירבו לשלוח אותו לבית ספר רוסי כמחאה על כפיית השפה והתרבות הרוסית על הפולנים. במקום זאת למד גבריאל הצעיר בגימנסיה גרמנית באזור הבלטי. את לימודי ההנדסה שלו השלים במכון הפוליטכני בציריך, ומשנת 1908 הוא שימש בה כפרופסור, ואף עסק בבניית תחנות כוח חשמליות בכל רחבי מזרח אירופה. לאחר שפולין קיבלה את עצמאותה בשנת 1918, החל להיות מעורב בפוליטיקה, ושימש כשר לעבודות ציבוריות בין השנים 1920 – 1921, וכשר החוץ בשנת 1922. פולין קיבלה חוקה חדשה ודמוקרטית בשנת 1921 ומכוחה התכנס ה'סיים' (הפרלמנט) ב-9 בדצמבר 1922, ובזכות 'גוש המיעוטים' שהוקם על ידי יצחק גרינבוים, בתגובה לאופן בו הוגדרו מחוזות הבחירה בפולין כך שליהודים לא תהיה נציגות ב'סיים', נבחר נרוטוביץ' להיות לנשיאה הראשון של הרפובליקה הפולנית השנייה. נרוטוביץ' הושבע לתפקידו ב-11 בדצמבר, ולמרות איומים על חייו סירב לקבל הבטחה ואף הצהיר שהוא לא יצא לרחוב עם אקדחו, מתוך אמון בדמוקרטיה. אלא שבחירתו בזכות 'גוש המיעוטים' רק חיזקה את כוחות הריאקציה והפוליטיקה הפולנית שהייתה מפולגת ומסוכסכת עוד לפני כן, הפכה לקיצונית עוד יותר. תהליך הבחירה היה לצנינים גם בעיני המדינאי הפולני, יוזף פילסודסקי אשר שלט ביד רמה בפוליטיקה של הרפובליקה הפולנית השנייה, והוא הודיע על פרישתו מתפקידיו. בחירתו של נרוטוביץ' הייתה בקולותיהם של נציגי השמאל, המרכז, האיכרים והמיעוטים, ומכיוון שכך, החל הימין הקיצוני (שהונהג על ידי מפלגת "הדמוקרטים הלאומים" המכונים "אנדקים") במסע תעמולה כנגד נרוטוביץ' בטענה כי רבים מחברי הפרלמנט שבחרו אותו לנשיא היו יהודים והנשיא כונה "נשיא היהודים". ב-16 בדצמבר 1922, חמישה ימים לאחר השבעתו לנשיא, כאשר ביקר בתערוכת אומנות בוורשה נורה נרוטוביץ' למוות על ידי צייר ומבקר אומנות בשם פרופסור אליגיוס נייביאדומסקי(אנ'). נייביאדומסקי נשפט כרוצח והוצא להורג. רציחתו של נרוטוביץ' הייתה אך סממן לחוסר התפקוד של הדמוקרטיה ברפובליקה הפולנית השנייה, אשר הביא, כעבור שנים מועטות, בשנת 1926 לתפיסתו של פילסודסקי את השלטון, בהפיכה אלימה, ולייסוד שלטון אוטוריטארי, עריץ למחצה. מדיה וקבצים בנושא גבריאל נרוטוביץ' בוויקישיתוף גבריאל נרוטוביץ', באתר "Find a Grave" (באנגלית) יוסף קרוק, תחת דגלן של שלוש מהפכות - כרך ב', תל אביב, מחברות לספרות, 1970, עמ' 415-417